Plaaswerker erken hy het boer vermoorDries (70) en Mariaan Schoeman (68). Foto: Verskaf Die 23-jarige plaaswerker wat in Junie verlede jaar vir Dries (70) en Mariaan (68) Schoeman op ŉ plaas buite Machadodorp, Mpumalanga, oorval en só erg aangerand het dat Dries later in die hospitaal aan sy beserings beswyk het, het erken hy het sy werkgewer met ŉ hoekyster doodgeslaan. Arcolane Doce het Dinsdag in die hooggeregshof in Nelspruit skuld erken op al die aanklagte teen hom. Monica Nyuswa, woordvoerder van die provinsiale direkteur van openbare vervolging, het Doce se skulderkenning aan Maroela Media bevestig. Volgens Nyuswa het Doce skuld erken op ŉ aanklag van moord, ŉ aanklag van poging tot moord, twee aanklagte van ontvoering, twee aanklagte van roof met verswarende omstandighede en ŉ aanklag van diefstal. Maroela Media het vroeër berig die Schoeman-egpaar is op 21 Junie 2017 op hul plaas, Schoongezicht, oorval. Pieter Schoeman, die egpaar se seun, het destyds aan Maroela Media vertel sy ma het omstreeks 16:00 by die huis gestop toe vier mans haar van agter oorval en met ŉ skerp voorwerp aangerand het. Hulle het haar daarna met staaldraad vasgebind. Volgens Pieter het sy pa byna ŉ uur later by die hek gestop, waar hy sy vrou – wat deurdrenk met bloed was – gesien het. Hy het haar probeer losmaak, maar is ook deur die aanvallers van agter oorval. Dries is herhaaldelik met ŉ hoekyster oor sy kop geslaan voordat hy ook vasgebind is en die aanvallers die egpaar in ŉ bos in gesleep en daar gelos het. Mariaan kon die volgende oggend daarin slaag om haarself los te maak en hulp deur die bure te ontbied. Dries het onder meer ŉ skedelbreuk en bloeding op die brein opgedoen en het net meer as twee weke later in die hospitaal gesterf. Mariaan is ook baie ernstig beseer en het ook bloeding op die brein opgedoen, maar het die aanval oorleef. Doce, ŉ Mosambiekse burger wat voorheen vir die egpaar gewerk het, is ŉ paar dae ná die aanval in hegtenis geneem. Volgens Nyuswa is die saak tot 25 September uitgestel wanneer vonnisverrigtinge sal begin.